Komisijos reglamentas (EB) Nr. 2306/2002
2002 m. gruodžio 20 d.
nustatantis išsamias Tarybos reglamento (EB) Nr. 104/2000 taikymo taisykles dėl importuojamų žuvininkystės produktų kainų pranešimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo [1], ypač į jo 29 straipsnio 5 dalį,
kadangi:
(1) Reglamento (EB) Nr. 104/2000 29 straipsnio 4 dalis reikalauja, kad valstybės narės reguliariai praneštų Komisijai savo rinkose arba savo uostuose užfiksuotas tam tikrų produktų importo kainas ir kiekius.
(2) Kad būtų galima atsižvelgti į faktinį importo dydį, turėtų būti nustatytas naujas rinkų ir uostų, kuriuose fiksuojamas importas, sąrašas.
(3) Taip pat reikėtų numatyti greitą duomenų, reikalingų referencinėms kainoms stebėti, perdavimą nauju elektroniniu formatu.
(4) Dėl to turėtų būti panaikintas 1994 m. rugsėjo 12 d. Komisijos reglamentas (EB) Nr. 2211/94, nustatantis išsamias Tarybos reglamento (EEB) Nr. 3759/92 dėl pranešimo apie importuojamų žuvininkystės produktų kainas taikymo taisykles [2] su paskutiniais pakeitimais, padarytais Reglamentu (EB) Nr. 2805/1999 [3].
(5) Šiame reglamente nustatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės praneša Komisijai Reglamento (EB) Nr. 104/2000 I, II, III ir IV prieduose išvardytų produktų, kuriems yra nustatyta referencinė kaina ir kurie yra išleidžiami į laisvą apyvartą, kainas ir kiekius. Ši informacija skirstoma į grupes pagal TARIC kodą ir pagal importo deklaracijos pateikimo datą.
2. Reikalavimas pranešti Komisijai taikomas bent produktams, kurie išleidžiami į laisvą apyvartą priedo 3 lentelėje išvardytose rinkose ir uostuose.
3. Pranešama kiekvieno mėnesio 25-tą dieną arba pirmąją po jos darbo dieną apie produktus, išleistus į laisvą apyvartą nuo mėnesio pirmos iki 15-tos dienos, ir kito mėnesio 10-tą dieną arba pirmąją po jos darbo dieną apie produktus, išleistus į laisvą apyvartą nuo 16-tos iki paskutinės mėnesio dienos. Komisijai pranešama elektroniniu paštu priede parodytu formatu.
2 straipsnis
Reglamentas (EB) Nr. 2211/94 panaikinamas.
3 straipsnis
Šis reglamentas įsigalioja nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 20 d.